Na temelju članaka 58. i 118. Zakona o odgoju i obrazovanju u osnovnoj i srednjoj školi te članka 44. i 212. Statuta Osnovne škole Stari Jankovci, Stari Jankovci, Školski odbor na sjednici održanoj dana 29. rujna 2009. godine donio je

###  KUĆNI RED

## OPĆE ODREDBE

Članak 1.

Ovom odlukom školskog odbora uređuje se kućni red u Osnovnoj školi Stari Jankovci

(u daljem tekstu: Škola).

Članak 2.

Kućnim redom se u Školi:

1. utvrđuju pravila i obveze ponašanja u Školi, unutarnjem i vanjskom prostoru
2. utvrđuju pravila međusobnih odnosa učenika
3. utvrđuju pravila međusobnih odnosa učenika i radnika
4. utvrđuje radno vrijeme
5. utvrđuju pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja
6. utvrđuje način postupanja prema imovini.

Članak 3.

Ova odluka odnosi se na sve osobe za vrijeme njihova boravka u školskim prostorima.

Članak 4.

 S odredbama ove odluke razrednici su dužni upoznati učenike i njihove roditelje odnosno skrbnike.

 Ova odluka obvezno se ističe na vidljivom mjestu kod ulaza u Školu i u hodnicima (na svakom katu) Škole.

## PRAVILA I OBVEZE PONAŠANJA U ŠKOLI, UNUTARNJEM I VANJSKOM PROSTORU

Članak 5.

Učenici, radnici Škole te druge osobe mogu boraviti u prostoru Škole tijekom radnog vremena Škole.

Članak 6.

U prostoru Škole zabranjeno je:

* pušenje
* nošenje oružja
* pisanje po zidovima i inventaru škole
* bacanje izvan koševa za otpatke papira, žvakaćih guma i sl.
* unošenje i konzumiranje alkohola i narkotičnih sredstava
* unošenje sredstava, opreme i uređaja koji mogu izazvati požar ili eksploziju
* unošenje tiskovina i drugih prenosivih medija nepoćudnog sadržaja.

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije i okoliš Škole.

Članak 7.

Radnici i učenici Škole dužni su se kulturno odnositi prema roditeljima i drugim osobama koje borave u Školi.

Članak 8.

Učenici mogu boraviti u Školi u vrijeme određeno za nastavu i ostale oblike odgojno-

-obrazovnog rada.

Učenik je dužan doći u Školu najkasnije 10 minuta prije početka nastave, a napustiti Školu najkasnije 15 minuta nakon završetka školskih obveza (osim učenika putnika koji čekaju prijevoz).

Članak 9.

Učenik je dužan:

* kulturno se ponašati za vrijeme boravka u Školi i izvan nje
* održavati čistima i urednima prostore Škole
* dolaziti uredan i pristojno odjeven u Školu i nositi redovito preobuću koja ne može biti tenisice
* učenici koji nose ortopedske uloške obvezni su imati adekvatnu preobuću
* nakon dolaska u Školu učenici se preobuvaju u holu škole, a odjevne predmete i osobne stvari odlažu na mjesto određeno za tu namjenu
* mirno ući u učionicu prije početka nastave i pripremiti se za rad.

Članak 10.

Na znak za početak nastave učenici su obvezni biti na svojim mjestima i pripremiti pribor za rad.

Učenik može svoje mjesto rada promijeniti samo uz dopuštenje razrednika ili predmetnog učitelja.

U kabinet učenici trebaju ući zajedno s učiteljem.

Članak 11.

Učenici koji su zakasnili na nastavu, trebaju tiho ući u učionicu i ispričati se učitelju.

Svako neopravdano kašnjenje učenika na nastavu učitelj je dužan evidentirati.

Članak 12.

Tijekom nastave učenici ne smiju razgovarati, šaptati, dovikivati se, prepirati i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke. Učenik kojega je učitelj prozvao, dužan je ustati.

Članak 13.

Prije ulaska u Školu učenik je dužan isključiti mobitel, iPod i druge slične aparate te ih ne smije koristiti za vrijeme boravka u školi.

Škola nije odgovorna za nestanak skupocjenih stvari i novca učenika za vrijeme njihova boravka u školi.

Članak 14.

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki 15 minuta, odnosno 20 kada za lijepog vremena izlaze u školsko dvorište.

Za vrijeme odmora učenici ne smiju napuštati zgradu, a za vrijeme velikog odmora dvorište škole.

Članak 15.

U razrednom odjelu tjedno se određuju dva redara.

Redari:

* dolaze 10 minuta prije početka nastave, pregledaju učionicu i o uočenim nepravilnostima ili oštećenjima izvješćuju dežurnog učitelja
* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnog učitelja o nenazočnosti predmetnog učitelja na nastavi
* prijavljuju učiteljima početkom svakoga nastavnog sata nenazočne učenike
* izvješćuju o nađenim predmetima učitelja, a predmete (knjige, bilježnice, olovke, odjeću, nakit i sl.) odnose u tajništvo
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolica i ostalog inventara te o uočenim oštećenjima izvješćuju dežurnog učitelja ili tajnika.

Članak 16.

Za vrijeme odmora učenici se nalaze u hodniku jer se učionice zaključavaju.

Učenici razredne nastave, u vrijeme odmora, mogu boraviti u svojim učionicama u kojima jedan od redara obvezno mora biti u učionici i održavati red.

Svakog učenika koji se ne pridržava reda, redar je ovlašten prijaviti dežurnom učitelju.

Članak 17.

Redare iz članka 15.ovoga pravilnika određuje razrednik prema abecednom redu.

Članak 18.

Učenici objeduju za vrijeme velikog odmora a prije objeda dužni su oprati ruke.

Za vrijeme objeda mora biti red i mir.

Članak 19.

Knjige posuđene u knjižnici učenik je obvezan čuvati i neoštećene vratiti. Ako učenik ne vrati posuđenu knjigu ili ju vrati tako uništenu da se ne može više koristiti, dužan je kupiti istu takvu knjigu i donijeti ju u školsku knjižnicu.

1. PRAVILA MEĐUSOBNIH ODNOSA UČENIKA

Članak 20.

 U međusobnim odnosima učenici:

* + trebaju pružati pomoć drugim učenicima Škole
	+ trebaju dati primjeren savjet drugim učenicima u skladu s njihovim interesima
	+ dužni su omogućiti drugim učenicima da iznose svoje mišljenje
	+ trebaju informirati druge učenike o događajima u Školi
	+ ne smiju ometati druge učenike u učenju i praćenju nastave
	+ mogu predlagati osnivanje učeničkih udruga
	+ trebaju poštovati i njegovati spolnu ravnopravnost
	+ moguustrojavati razne oblike kulturno-umjetničkih, športskih i drugih sadržaja.

Članak 21.

Međusobne nesuglasice učenici ne smiju rješavati svađom i fizičkim obračunom, uvrjedama, širenjem neistina i sl.

U slučaju međusobne nesuglasice učenici su dužni zatražiti pomoć razrednika, dežurnog učitelja ili pedagoga.

1. PRAVILA MEĐUSOBNIH ODNOSA UČENIKA I RADNIKA ŠKOLE

Članak 22.

 Učenici su dužni uljudno se odnositi prema učiteljima i drugim radnicima Škole.

 Učenici su dužni pozdraviti radnike Škole u školskom prostoru i izvan njega.

 Učenici su dužni ustajanjem pozdraviti osobu koja ulazi u učionicu za vrijeme nastavnog sata.

Članak 23.

 Kod ulaska u Školu ili izlaska iz Škole učenici trebaju dati prednost starijim osobama.

Članak 24.

Učenici smiju samo uz dopuštenje ulaziti u zbornicu, ured ravnatelja i tajnika.

Kod ulaska u učionicu ili drugi prostor u kojemu se tada održava nastava, učenik prvo treba pokucati, a zatim tiho ući i priopćiti učitelju razlog dolaska. Zadaću zbog koje je došao, može obaviti uz odobrenje učitelja.

Članak 25.

 Imenik učenika i dnevnik rada na nastavu i s nastave mogu nositi samo učitelji. Učenicima nije dopušteno nositi na nastavu i s nastave dnevnik rada i imenik učenika.

 Nikome nije dopušteno iznošenje imenika učenika i dnevnika rada izvan Škole.

Članak 26.

Učitelj ne smije za vrijeme nastave narediti učeniku da izađe iz učionice, izvan prostora škole ili ga kažnjavati udaljavanjem iz učionice.

1. RADNO VRIJEME

Članak 27.

Radno vrijeme Škole je od 6.00 do 20.00 sati.

Članak 28.

Radnici su dužni dolaziti na posao i odlaziti s posla prema rasporedu radnog vremena. Način evidencije nazočnosti na radu određuje ravnatelj.

Članak 29.

Roditelji mogu razgovarati s učiteljima Škole u dane primanja roditelja ili u vrijeme koje odredi razrednik odnosno predmetni učitelj.

Članak 30.

Raspored radnog vremena ravnatelja i tajnika u vezi s prijemom stranaka obavezno se ističe na ulaznim vratima ureda.

Članak 31.

Materijali se mogu unositi i iznositi za vrijeme radnog vremena, a izvan radnog vremena samo uz odobrenje ravnatelja.

1. PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA

Članak 32.

 Radnici Škole u suradnji s učenicima dužni su se skrbiti za siguran boravak i rad u Školi.

Članak 33.

U Školi za vrijeme rada dežuraju učitelji i pomoćno-tehničko osoblje, a prema potrebi i mogućnostima i zaštitar.

Raspored i obveze dežurnih učitelja određuje ravnatelj.

Raspored dežurstava objavljuje se na oglasnoj ploči Škole.

Članak 34.

Mjesto i trajanje dežurstva određuje ravnatelj.

Članak 35.

Dežurni:

* odobrava ulazak u Školu roditeljima, skrbnicima i drugim osobama i o tome vodi evidenciju
* daje potrebite obavijesti građanima.

Članak 36.

Dežurni vodi knjigu dežurstva.

U knjigu dežurstva upisuju se podaci koje odredi ravnatelj.

Članak 37.

 Na mjestu dežurstva na vidljivom mjestu moraju se istaknuti brojevi telefona policije (92), vatrogasaca (93), hitne pomoći ( 94) i Državne uprave za zaštitu i spašavanje (112).

Članak 38.

 U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije.

 Svatko tko kod drugih uoči postupanje suprotno stavku 1. ovoga članka, treba svoje saznanje priopćiti pučkom pravobranitelju.

Članak 39.

 U Školi je zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja.

 Svatko je dužan upozoriti osobu koja protupravnim činjenjem krši zabranu iz stavka 1. ovoga članka.

 Od osobe koja i nakon upozorenja iz stavka 2. ovoga članka nastavi s kršenjem zabrane iz stavka 1. ovoga članka, treba zatražiti da se udalji iz prostora protupravnog činjenja.

 Ako se osoba ne udalji iz prostora protupravnog činjenja, svatko se treba za pomoć obratiti najbližoj policijskoj postaji.

1. POSTUPANJE PREMA IMOVINI

Članak 40.

(1) Radnik Škole dužan je pažljivo čuvati školsku imovinu.

(2) Radnik koji ne čuva imovinu Škole krši kućni red.

(3) Za štetu učinjenu na školskoj imovini radnik odgovara prema odredbama Pravilnika o

 radu.

Članak 41.

(1) Učenik je dužan čuvati školsku imovinu.

(2) Roditelj učenika je dužan nadoknaditi štetu koju učini njegovo dijete na školskoj imovini.

(3) Ukoliko se ne može utvrditi počinitelj štete, istu nadoknađuje razred koji je počinio štetu ili svi učenici škole (ako se nikako drugačije ne može utvrditi počinitelj štete).

Članak 42.

(1) Visina štete utvrđuje se računom nakon popravka.

Članak 43.

Roditelj učenika, odnosno skrbnik učenika je dužan novčani iznos štete nadoknaditi u roku od osam dana od popravka i ispostavljanja računa školi.

Članak 44.

(1) Radnici i učenici, bez prethodnog odobrenja ravnatelja ne mogu školsku imovinu:

- iznositi iz školske zgrade,

- rabiti u privatne svrhe.

(2) Radnik ili učenik koji postupi suprotnu stavku 1. ovog članka, teško krši kućni red.

Članak 45.

(1) Školska zgrada i prostorije Škole otključavaju se u 6,00 sati na početku rada, a zaključavaju se po završetku rada u 21,00 sat.

(2) O zaključavanju i otključavanju školske zgrade i prostorija Škole te o čuvanju ključeva skrbi domar i osobe zadužene za ključeve.

1. KRŠENJE KUĆNOG REDA

Članak 46.

Postupanje prema odredbama ove odluke o kućnom redu sastavni je dio radnih obveza radnika i učenika Škole.

Članak 47.

(1) Radnik Škole odgovara za kršenje kućnog reda prema odredbama Pravilnika o radu.

(2) Radnik krši kućni red ako ne izvršava dužnosti i obveze utvrđene ovom odlukom o kućnom redu.

Članak 48.

(1) Učenik odgovara za kršenje kućnog reda prema odredbama Statuta Škole.

Članak 49.

Osobu koja za vrijeme boravka u Školi krši kućni red, dežurni učitelj ili pomoćno tehničko osoblje udaljit će iz prostora Škole.

1. PRIJELAZNE I ZAVRŠNE ODREDBE

Članak 50.

(1) Ova Odluka o kućnom redu usvojena je na sjednici Školskog odbora jednoglasno.

(2) Izmjene i dopune Odluke o kućnom redu vrše se po postupku utvrđenom za njezino donošenje.

Članak 51.

Ova Odluka o kućnom redu stupa na snagu danom objave na Oglasnoj ploči Škole.

Članak 52.

Stupanjem na snagu ove Odluke o kućnom redu prestaje vrijediti Kućni red od 27.02.2002. godine.

PREDSJEDNIK ŠKOLSKOG ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 / Gordana Jurić/

Odluka o kućnom redu objavljena je na oglasnoj ploči Škole dana 30. rujna 2009.godine.

RAVNATELJ

\_\_\_\_\_\_\_\_\_\_\_\_\_\_\_\_\_\_\_\_\_

 Anđelko Lučić, prof.